Kolding: En person er blevet dræbt ved en trafikulykke på Sønderjyske Motorvej ved Kolding tirsdag aften. Det oplyser vagtchef ved Sydøstjyllands Politi Lars Grønlund.

Ulykken skete omkring klokken 17.

- Ud fra, hvad vi ved nu, drejer det sig om en påkørsel bagfra, og så er bilen blevet skubbet op i flere andre parter, siger Lars Grønlund, der også oplyser, at der i alt var fem biler involveret i ulykken.

Politiet oplyser til Ritzau, at det er en kvindelig bilist, der har mistet livet. Hun sad i bilen, der blev påkørt bagfra. Kvindens pårørende er endnu ikke underrettet, og politiet kan derfor ikke oplyse yderligere om hendes identitet.

Flere andre personer er blevet kørt til skadestuen efter uheldet, men vagtchefen kendte tidligere på aftenen ikke noget nærmere til deres tilstand. Han har senere oplyst til Ritzau, at ingen af de tilskadekomne er i livsfare. Det er blandt andet to passagerer fra bilen, som den dræbte kvinde sad bag rattet i, der blev bragt på skadestuen.

Ulykken betød, at motorvejen blev spærret i nordgående retning mellem Kolding S og Kolding V, mens en bilinspektør undersøgte ulykkesstedet og redningspersonale arbejdede på stedet. Der er nu åbnet for trafik igen.